
Előterjesztés a Zalakaros Város Önkormányzata Képviselőtestülete 2024. február 15-én tartandó ülésére

Tárgya: Zalakaros, Termál út 1. szám alatti önkormányzati ingatlan (Fürdő Hotel) értékesítésre kijelőlése
Az előterjesztést készítette: Bognár Ottó Péter településüzemeltetési, hatósági és közbiztonsági referens
Tisztelt Képviselőtestület!

Zalakaros Város Önkormányzata (a továbbiakban: önkormányzat) kiemelten fontosnak tartja az idősekkel való törődést, igyekszik lépéseket tenni helyzetük javítása érdekében. E célt szolgáló stratégiai lépés lehetne Zalakaroson egy idősek otthona létrehozása. Az idősotthon elképzelésének megvalósítása érdekében, ahhoz való forrásbiztosítás miatt javasoljuk a Zalakaros, Termál út 1. szám alatti 297/2 hrsz-ú, kivett udvar Fürdő Hotel megnevezésű ingatlan értékesítését.
Zalakaros Város Önkormányzata Képviselőtestületének Az Önkormányzat vagyonáról, a vagyongazdálkodás és vagyonhasznosítás szabályairól szóló 14/2004 (IV.21.) rendelete alapján az ingatlanok, valamint az 1.000.000, - Ft feletti ingó egyéb vagyontárgyakról minden esetben a Képviselőtestület jogosult dönteni. Az ingatlanokat a Képviselőtestület jelöli ki eladásra, hasznosításra a hasznosítás módjának és pályáztatás induló árának megállapításával.

A vagyonhasznosítás módjai /ingatlan, vagyoni értékű jog eladás, bérbeadás, kezelés, használat esetén/ során a 18. §. kivételével pályázat, nyilvános árverés, nyilvános árverést követő egyedi ajánlat alapján dönt a Képviselőtestület.

Az egyedi ajánlat csak akkor fogadható el elsődlegesen, ha a költségvetésben és módosításaiban előre értékesítésre kijelölt az ingatlan, a vagyoni értékű jog bérbeadása, kezelése, használata.

A pályázati eljárás főszabályként nyilvános, zártkörű pályázatot a Képviselőtestület jogosult elrendelni.
A pályáztatás kiinduló árának (ingóvagyonnal együtt), melynél alacsonyabb összegű ajánlat nem fogadható el 400.000.000,- Ft, azaz négyszázmillió forint összeget javaslok.
Felhívom ugyanakkor a figyelmet, hogy az ingatlant terheli a Kisfaludy2030 Turisztikai Fejlesztő Nonprofit Zrt. (1037 Budapest, Bokor u. 23-25.) javára bejegyzett jelzálogjog 103.334.259,- Ft erejéig, illetve ennek biztosítására elidegenítési és terhelési tilalom. Ezen jog, illetve tilalom törlését kezdeményeztük. 
Az önkormányzat a pályázat miatt az önrész biztosítása érdekében hitelhez folyamodott, melynek hátralévő tőke összege 2023. december 31-én: 37.870.000 Ft, melyhez 3,66 %-os éves kamat és kezelési költség teher kapcsolódik.
A Fürdő Hotellel kapcsolatban a 2022.12.16-án kelt, a használati jogviszony részletszabályait rendező megállapodás alapján 2032.12.31-ig használati joga van a Zalaegerszegi Törvényszéknek és az ÜDOSZ Zala Vármegyei Alapszervezetének is (mindkét szerződés a mellékletben). A szerződés a Fürdő Hotel eltérő célú hasznosítását nem lehetetleníti el, de 3.3 pontja az önkormányzat számára a használati jog megváltását írja elő, amely egy újabb kiadás. Összegéről nem rendelkezünk információval, mert annak megállapítására a felek által közösen megbízott ingatlanforgalmi szakértő vagy a bíróság jogosult.

Az önkormányzat a Fürdő Hotel kapcsán Áfát igényelt vissza. Amennyiben a használatbavételtől számított - ingatlan tárgyi eszköz esetében- 20 éven belül, ingó tárgyi eszköz esetében 5 éven belül az önkormányzat eladja adómentesen vagy adómentes tevékenységhez használja, akkor a visszaigényelt áfából annyit kell visszafizetni, amennyi a 20, illetve 5 évből hátra van. Vagy az önkormányzat bejelentkezik a használt ingatlan értékesítésre áfa hatálya alá, és abban az esetben fordított áfásan kerül értékesítésre az ingatlan. Ebben az esetben nem kell visszafizetni a visszaigényelt áfából semmit.
Az elkészített értékbecslés alapján javaslom a Tisztelt Képviselőtestületnek, hogy a Zalakaros, Termál út 1. szám alatti 297/2 hrsz-ú 3052 m2 nagyságú, kivett udvar Fürdő Hotel megnevezésű ingatlant jelölje ki értékesítésre, és a mellékelt pályázati felhívást tegye közzé.
Határozati javaslat:

A Képviselőtestület
1. A Zalakaros, Termál út 1. szám alatti 297/2 hrsz-ú 3052 m2 nagyságú, kivett udvar Fürdő Hotel megnevezésű ingatlant kijelöli értékesítésre.
2. A pályáztatás induló árát nettó 400.000.000 Ft (+27% Áfa) összegben állapítja meg.

3. Felhatalmazza a polgármestert, hogy az ezzel kapcsolatos pályázati kiírást tegye közzé.
4. Felkéri a polgármestert, hogy a beérkezett ajánlatokat terjessze a Képviselőtestület elé.
Határidő: (3. pont) 2024. február 15.
Felelős: Novák Ferenc polgármester 

Zalakaros 2024. február 13.

